FOTO'S: Cyril hartlik in Frankryk verwelkom | Netwerk24
Deur Sarel van der Walt 18 Mei 2021 05:54
Pres. Cyril Ramaphosa het Maandag ná sy aankoms in die Franse hoofstad, Parys, vir pres. Emmanuel Macron se Beraad oor die Finansiering van Afrika-ekonomieë bilaterale gesprekke met verskeie van sy ampsgenote in Afrika gehad.
Hy het eerste 'n afspraak met die Demokratiese Republiek se pres. Félix Tshisekedi, voorsitter van die Afrika-Unie (AU), gehad. Ramaphosa was voor Tshisekedi die AU-voorsitter.
Daarna het hy ook met Angola se pres. João Lourenço, pres. Alassane Ouattara van die Ivoorkus en Senegal se pres. Macky Sall gepraat.
Hulle het Maandagaand Macron se amptelike verwelkomingsdinee in die Élysée-paleis bywoon.
Pres. Emmanuel Macron van Frankryk verwelkom pres. Cyril Ramaphosa Maandag by die Élysée-paleis in Parys. Foto: Reuters
Macron het gasheer gespeel op 'n dinee by die paleis op die vooraand van die beraad. Foto: Reuters
Benewens die Afrika-leiers wat die beraad bywoon, sal die hoofde van groot internasionale finansieringsinstellings, soos die Internasionale Monetêre Fonds (IMF), die Wêreldbank en die Organisasie vir Ekonomiese Samewerking en Ontwikkeling (Oeso), Dinsdag die beraad bywoon. Verteenwoordigers van die G7- en G20-lande sal ook daar wees.
Op die beraad sal daar onder meer gepraat word oor skuldverligting vir die vasteland en hulp van die IMF.
Pres. Cyil Ramaphosa (links) Maandagoggend met sy aankoms op die Orly-lughawe buite Parys vir 'n beraad van die Franse regering oor die finansiering van Afrika-ekonomieë. Regs is dr. Naledi Pandor, minister van internasionale betrekkinge en samewerking. Foto: Presidensie
Die presidensie het Maandag in 'n verklaring gesê daar sal ook gesprek gevoer word oor hoe die private sektor op die vasteland van kapitaal voorsien kan word om beleggings te ondersteun wat die katalisator vir inklusiewe ekonomiese groei in Afrika kan wees.
Die Wêreldbank het vroeër reeds $14 miljard beskikbaar gestel as Covid-19-finansiersing, terwyl die Afrika-Ontwikkelingsbank $10 miljard bygedra het tot 'n koronavirus-reaksiefasiliteit vir die vasteland.